ANC staan steeds bankvas agter Julius
Onderwerp: ANC staan steeds bankvas agter Julius Mon Apr 05, 2010 11:09 pm
KAAPSTAD. – Die ANC het gister te midde van toenemende druk om sy jeugliga se opruiende uitsprake te veroordeel, bankvas agter mnr. Julius Malema gestaan.
Ook pres. Jacob Zuma wat die moord op die AWB-leier, mnr. Eugène Terre'Blanche, veroordeel het, het geswyg oor die aggressiewe toon van nasionale debatvoering en die invloed wat die Kill the Boer-lied op nasiebou het.
Hy het gister telefonies met Terre'Blanche se dogter gepraat om sy simpatie te betuig en het in 'n verklaring gesê Suid-Afrika behoort aan alle rasse.
Die president het "swart en wit" gemaan om kalm te bly terwyl die polisie die moord ondersoek. Volgens hom moet daar nie oor die motiewe bespiegel word nie.
"Leiers en organisasies moet mnr. Terre'Blanche se dood ook nie gebruik om politieke punte te wen nie. Hulle moet eerder help om ons mense te verenig."
Nie die presidensie of die ANC wou by navraag toegee dat die jeugliga en Malema se uitsprake rassehaat en -spanning aanhits nie.
'n Ingeligte binne die regerende party het egter gesê al word 'n verenigde front na buite voorgehou, is daar groot frustrasie met Malema binne die ANC. Daar is al herhaaldelik agter die skerms met hom gepraat en sy "ongehoorsaamheid" is 'n probleem.
"Hy vee hom openlik af aan die howe en die ANC, maar niks wat vir hom gesê word, maak 'n indruk nie. Dis in by die een oor en uit by die ander."
Mnre. Vincent Magwenya, Zuma se woordvoerder, en Jackson Mthembu, ANC-woordvoerder, het volgehou daar is geen bewyse wat dui op 'n verband tussen die moord op Terre'Blanche en die Kill the Boer-lied nie. Hulle het ontken dat dié lied versoening bedreig.
"Die tydsberekening van dié lied en die moord het egter nie gehelp (om gemoedere te kalmeer) nie," het Magwenya toegegee.
Mthembu het gesê die moord moenie verpolitiseer word nie en dat niemand sal weet of die jeugdiges wat Terre'Blanche vermoor het, die lied ooit gehoor het nie.
Ook mnr. Nathi Mthethwa, minister van polisie, het gisteroggend op 'n nuuskonferensie op Ventersdorp geweier om oor "partypolitieke kwessies" te praat of vrae oor die Kill the Boer-lied te beantwoord.
Volgens Mthembu het niemand die ANC persoonlik genader om oor dié lied te kla nie. Hy kan nie verstaan hoekom wit mense aanstoot neem nie.
"Is dit 'n algemene irritasie met Julius of gaan dit oor die lied self? Wat is dit wat wit mense so bang maak?" het hy gevra.
Hy het bevestig die ANC sal langs Malema in die hof staan wanneer AfriForum se klagte teen die jeugleier in die gelykheidshof dien.
Mnr. Zwelinzima Vavi, hoofsekretaris van die vakverbond Cosatu, het ook volgehou die struggle-lied moenie letterlik opgeneem word nie.
"Maar ons spoor ons lede nogtans nie aan om dit te sing nie, want die lied behoort tot 'n ander era."
http://www.volksblad.com/Content/Suid-Afrika/Nuus/2114/08adc2436df04f508f00518e4ac56407/05-04-2010-12-50/ANC_staan_steeds_bankvas_agter_Julius